መንግስት በህዝብ ግንኙነት ዓቅም ግንባታ ልዩ ትኩረት ይሰጣል-ዶክተር ነገሪ ሌንጮ
የህዝብ ግንኙነት ባለሙያዎችን ዕውቀትና ክህሎት ለማሳደግ ለአቅም ግንባታ ትኩረት መስጠቱን የፌደራል መንግስት ኮሙኒኬሽን ጉዳዮች ጽህፈት ቤት ሚኒስትር አስታወቀ ።ሚኒስትሩ ዶክተር ነገሪ ሌንጮ ይህን ያሉት ከፌዴራል፣ ከክልልና ከመንግስት መገናኛ ብዙሃን ለተውጣጡ የኮሙኒኬሽን አመራሮች እና  ባለሙያዎች በተዘጋጀ ስልጠና ላይ ነው።"የልማት፣ የዴሞክራሲ፣ የመልካም አስተዳደር ግንባታ እንዲሁም በሰላም አብሮ የመኖር እና የአገር ገጽታን የሚገነቡ መረጃዎችን በየጊዜው በማምረት በተገቢው መንገድ ለህብረተሰቡ እንዲደርስ በህዝብ ግንኙነቱ በኩል ያሉ የእውቀትና የክህሎት ክፍተቶችን ለመሙላት ስልጠናዎችን በየደረጃው ለመስጠት ትኩረት ተሰጥቷል፤ ይህ መድረክም የዚህ አንድ አካል ነው" ብለዋል።በተጨማሪም በቀጣዩ ዓመት 50 ባለሙያዎችን ከፌዴራል እና ከክልል አወዳድሮ በአዲስ አበባ ዩኒቨርሲቲ ለማስተማር ከስምምነት ላይ መደረሱን አስታውቀዋል።የጽህፈት ቤቱ የህዝብና የሚዲያ ግንኙነት ዳይሬክተር አቶ መሐመድ ሰይድ እንደገለጹት፤ "ስልጠናው መንግስት ከህብረተሰቡ ጋር ግንኙነት ለመፍጠርና የመረጃ ፍላጎቱን ለማጣጣም በሚያደርገው ሂደት የህዝብ ግንኙነት ባለሙያዎችን እውቀትና ክህሎት ለማሳደግ ያግዛል"።ሰልጣኞች ያገኙትን እውቀት እና ግንዛቤ ካላቸው ልምድ ጋር በማጣመር የዘርፉን የሰው ሃይል የማብቃት ስራ መስራት እንዳለባቸውም አሳስበዋል።ከተሳታፊዎች መካከል የደቡብ ብሔር ብሔረሰቦችና ህዝቦች ክልል የመንግስት ኮሙኒኬሽን ኃላፊ አቶ ሰለሞን ኃይሉ ዘርፉ ከልማዳዊ አሰራሮች ወጥቶ በእውቀት እና ሳይንሳዊ በሆነ መልኩ እንዲመራ የስልጠና መድረኮች አስፈላጊ መሆናቸውን አስረድተዋል።የእርሻና ተፈጥሮ ሃብት ሚኒስቴር የህዝብ ግንኙነት ኃላፊ አቶ አለማየሁ ብርሃኑ የኮሙኒኬሽን ባለሙያዎችን አቅም በማሳደግ የተሰሩ ስራዎች ሳይዛቡ ለህብረተሰቡ እንዲደርሱ ተመሳሳይ ስልጠናዎች ተጠናክረው እንዲቀጥሉ አመልክተዋል።በሌላ በኩል ጽህፈት ቤቱ በአገሪቱ በተለያዩ አካባቢዎች የሚገኙትን ተፈጥሯዊ ኃብቶች፣ ታሪካዊ ቅርሶችና መስህቦችን የተመለከተ የስዕል አውደ ርዕይ አሳይቷል።ከዚህ በተጨማሪ በአቶ ተሾመ ተፈራ የተዘጋጀ "የኢትዮጵያ ህዳሴ" የሚል መጽሐፍ በጽህፈት ቤቱ በኩል ታትሞ ቀርቧል-(ኢዜአ) ።